Îdareyê Meclîsê Xoserîya Demokratîke yê Şingalî (MXDŞ) pê armancê zêdînayîşê bazarî û hemkarîye û seba goşdayîşî keyeyanê şehîdan ê Şingalî reyde kom bi. Kombîyayîşî pê deqayêkê rêzgirewtişî dest pêkerd û kombîyayîş de nameyê dîwanî ser o Hemsereka MXDŞyî Xezale Reşo qisey kerd. Xezale Reşo şexsê Kasim Engînî de pêro şehîdê şorişî yad kerdî.
Xezale vat: ''Şehîdê ma parçeyê ma yê, rûmet û şerefê ma yê. Eke ma rayîrê şehîdan de bibê ma do ser bikewê. Coka ganî ma rêxistinbîyayîş û paştdayîşê xo xurtêr bikerê.''
Kombîyayîş nêzdîyê 3 saetan dewam kerd. Îdareyê Şingalî mesele, astengî, rexneyê keyeyanê şehîdan nîqaş kerdî. Keyeyan û MXDŞyî bale ante girîngîya rêxistinbîyayîşî ser û îfade kerd ke pêro meseleyî pê rêxistinbîyayîşî çareser benê.
Kombîyayîş de dîya zanayene ke  êzidîyî Başûrê Kurdîstanî de mîyanê şert û mertanê zehmetan de ciwîyenê û efrîn de zî vera cinîyan kerdişê sey tecawuz, îstîsmar yenê kerdene. Terefanê kombîyayîşî eşkera kerd ke coka ganî rêxistin û hêz bêrê xurtêrkerdene û yewîye bêra averdayene.
Serekê Partîya Azadî û Demokrasîyî ya Êzidîyan (PADÊ) Emer Salîhî zî kombîyayîş de qisey kerd û vat: ''Ma meseleyanê keyeyan goştarî bikerê û înan rê bibê cewab. Ma hêzê xo şehîdan û keyeyanê înan ra gênê. Coka pêşnîyaz û waştişê înan seba ma esas ê.''
